**Saistošo noteikumu “Saistošie noteikumi par Liepājas valstspilsētas pašvaldības palīdzību dzīvokļa jautājumu risināšanā”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saistošo noteikumu projekta (turpmāk – saistošie noteikumi) mērķis ir noteikt kārtību, kā personas, kuras ir tiesīgas saņemt Liepājas valstspilsētas pašvaldības (turpmāk – pašvaldība) palīdzību dzīvokļa jautājumu risināšanā (turpmāk – palīdzība) reģistrējamas pašvaldības palīdzības reģistrā un izslēdzamas no tā. Tāpat šo noteikumu mērķis ir noteikt palīdzības sniegšanas kārtību, nosacījumus un termiņu, uz kādu slēdzams dzīvojamās telpas īres līgums, kā arī pašvaldības institūcijas, kuras reģistrē personas un sniedz likuma “Par palīdzību dzīvokļa jautājumu risināšanā” 3. panta 1., 2., 3., 4. un 11. punktā noteiktos palīdzības veidus.  Šobrīd spēkā esošie Liepājas pilsētas pašvaldības domes 2017. gada 17. augusta saistošie noteikumi Nr.13 “Personu, kurām nepieciešama pašvaldības palīdzība dzīvokļa jautājumu risināšanā, reģistrācijas un pašvaldības palīdzības sniegšanas kārtība” tiek  aizstāti ar jauniem, ņemot vērā [Dzīvojamo telpu īres likumu](https://likumi.lv/ta/id/322216-dzivojamo-telpu-ires-likums#_blank), kas stājās spēkā 2021. gada 1. maijā, un grozījumus likumā “[Par palīdzību dzīvokļa jautājumu risināšanā](https://likumi.lv/ta/id/56812-par-palidzibu-dzivokla-jautajumu-risinasana#_blank)”, kā arī īres maksas cenu kāpumu, komunālo maksājumu pieaugumu, inflācijas līmeni valstī.  Pašvaldības dzīvokļu, kuriem noteikts kvalificētam speciālistam izīrējamas telpas statuss, remontēšanas un piešķiršanas kārtība šobrīd noteikta 2021. gada 16. decembra Liepājas valstspilsētas pašvaldības Dzīvokļu komisijas nolikuma Nr.33 V. nodaļā un turpmāk tiks iekļauta saistošajos noteikumos.  Saistošie noteikumi nepieciešami, lai risinātu mājokļu pieejamību pašvaldībā, lai vairāk iedzīvotājiem ar zemiem ienākumiem būtu iespēja pretendēt uz pašvaldības palīdzību. Saskaņā ar likuma “[Par palīdzību dzīvokļa jautājumu risināšanā](https://likumi.lv/ta/id/56812-par-palidzibu-dzivokla-jautajumu-risinasana#_blank)” 14. panta pirmās daļas 6. punktu, 15. pantu, 21.6 panta otro daļu saistošajos noteikumos papildus likumā jau noteiktajām var noteikt arī citas personu kategorijas, kurām sniedzama palīdzība. Saistošajos noteikumos tiek paplašināts maznodrošināto personu loks, kuriem būs tiesības pretendēt palīdzības saņemšanai.  Ņemot vērā nepieciešamo izmaiņu apjomu, saskaņā ar Ministru kabineta 2009. gada 3. februāra noteikumu Nr.108 “[Normatīvo aktu projektu sagatavošanas noteikumi](https://likumi.lv/ta/id/187822-normativo-aktu-projektu-sagatavosanas-noteikumi#_blank)” [140.](https://likumi.lv/ta/id/187822-normativo-aktu-projektu-sagatavosanas-noteikumi#_blank) punktā noteikto ir izstrādāti jauni saistošie noteikumi. |
| 2. Fiskālā ietekme uz pašvaldības budžetu | Lai īstenotu saistošos noteikumus, pašvaldības budžetā papildu līdzekļi nav nepieciešami. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošie noteikumi veicinās mājokļu pieejamību, kā arī nepieciešamo speciālistu piesaisti pilsētā.  Radīs potenciāli pozitīvu ietekmi uz nabadzības un sociālās atstumtības riskam vairāk pakļauto iedzīvotāju grupām (pensionāri, personas ar invaliditāti, zemu ienākumu mājsaimniecības, t.sk. ģimenes ar bērniem).  Saistošajiem noteikumiem nav ietekmes uz vidi.  Saistošajiem noteikumiem nav tiešas ietekmes uz iedzīvotāju veselību, uzņēmējdarbības vidi un konkurenci. |
| 4. Ietekme uz administratīvajām procedūrām un to izmaksām | Atbildīgā institūcija par šo noteikumu administratīvajām procedūrām – Liepājas pilsētas pašvaldības iestāde “Nekustamā īpašuma pārvalde”.  Personām, kuras vēlēsies īrēt pašvaldības mājokli, jāiesniedz saistošajos noteikumos norādītie dokumenti un jāatbilst likumā “[Par palīdzību dzīvokļa jautājumu risināšanā](https://likumi.lv/ta/id/56812-par-palidzibu-dzivokla-jautajumu-risinasana#_blank)” paredzētajiem kritērijiem.  Nav paredzamas papildu administratīvo procedūru izmaksas. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti pamatojoties uz Pašvaldību likuma 4. panta pirmās daļas 10. punktā noteiktajām pašvaldības autonomajām funkcijām – sniegt iedzīvotājiem palīdzību mājokļa jautājumu risināšanā, kā arī veicināt dzīvojamā fonda veidošanu, uzturēšanu un modernizēšanu.  Par šo saistošo noteikumu īstenošanu atbildīgie ir Liepājas pilsētas pašvaldības iestādes “Nekustamā īpašuma pārvalde” Mājokļu nodaļa un Liepājas valstspilsētas pašvaldības Dzīvokļu komisija, kuras nodrošinās saistošo noteikumu izpildi. |
| 6. Informācija par izpildes nodrošināšanu | Saistošo noteikumu izpildē iesaistītās institūcijas – Liepājas pilsētas pašvaldības iestādes “Nekustamā īpašuma pārvalde” Mājokļu nodaļas darbinieki un Liepājas valstspilsētas pašvaldības Dzīvokļu komisija, kuri nodrošinās saistošo noteikumu izpildi.  Izpildes nodrošināšanai nav nepieciešami papildu resursi. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajā daļā noteiktajam, laika posmā no š.g. 28. jūnija līdz 12. jūlijam sabiedrības viedokļa noskaidrošanai saistošo noteikumu projekts un paskaidrojuma raksts tika publicēts pašvaldības tīmekļvietnē [www.liepaja.lv](http://www.liepaja.lv). Noteiktā termiņa ietvaros priekšlikumi par saistošo noteikumu projekta redakciju nav saņemti. |

Domes priekšsēdētājs Gunārs Ansiņš